Svrčinník

Svrčinník (1 312,8 m n. m.) je druhý najvyšší vrch Kremnických vrchov. Leží nad obcou Dolný Harmanec, približne 12 km severozápadne od Banskej Bystrice. Vrcholom prechádza značená turistická magistrála Cesta hrdinov SNP. Poloha Nachádza sa v severnej časti Kremnických vrchov, v geomorfologickom podcelku Flochovský chrbát. Mohutný vrch leží na hranici Žilinského a Banskobystrického kraja a okresov Turčianske Teplice a Banská Bystrica. Na vrchole Svrčinníka sa stretávajú katastrálne územia obcí Horná Štubňa, Turček, Čremošné a Dolný Harmanec. Tvorí spoločný masív s Flochovou, najvyšším vrchom Kremnických vrchov, ktorá je oddelená plytkým sedlom Flochovej. Opis Lesnatý no na vrchole pomerne plochý masív leží v hlavnom hrebeni pohoria. Susedná, západne situovaná Flochová je vyššia len o 4 metre a oddelená nevýrazným sedlom (1 297 m n. m.). Veľká časť Svrčinníka patrí do rovnomennej národnej prírodnej rezervácie. Plošinou na vrchole vedie z rázcestia v sedle Cesta hrdinov SNP do sedla Malý Šturec, odkiaľ je najjednoduchší prístup do tejto časti Kremnických vrchov. Susednými významnými vrchmi sú na západe Flochová (1 317 m n. m.) a Javorová studňa (1 280 m n. m.), na severe Priečny vrch (1 048 m n. m.) a východne ležiaca Tabla (1 178 m n. m.), ktorou pokračuje hlavný hrebeň na Skalku (1 232 m n. m.). Južné svahy sú pramennou oblasťou zdrojníc rieky Turiec, východné svahy odvodňujú prítoky Harmanca a severné oblasti prítoky Teplice. Národná prírodná rezervácia Veľká časť vrchu patrí do rovnomennej národnej prírodnej rezervácie, ktorá bola v roku 2001 vyhlásená na ploche 2 224 900 m². Ochranné pásmo nebolo určené. Na území rezervácie platí 5. stupeň ochrany. Predmetom ochrany je : Zachovalý komplex lesných spoločenstiev Kremnických vrchov vo 4. až 7. vegetačnom stupni s prirodzeným drevinovým zložením a typickou prirodzenou štruktúrou, miestami až pralesného charakteru, na ktoré sú viazané mnohé chránené a ohrozené druhy fauny Západných Karpát. Výhľady Vrcholové partie lesnatého plochého vrchu neposkytujú veľa možností na výhľady. Malé otvorené časti poskytujú ďaleké výhľady najmä východným smerom a z vhodných lokalít je okrem susedných vrchov pohoria pozorovateľná južná časť Veľkej Fatry, západná časť Nízkych Tatier, Poľana i Vepor. Prístup po značke (Cesta hrdinov SNP): z juhu zo Skalky (1 232 m n. m.) cez sedlo Flochovej (1 297 m n. m.) zo severu z Krížnej (1 574 m n. m.) cez sedlo Malý Šturec cez Sedlo Flochovej: po značke z Turčianskych Teplíc cez Čremošné a Flochovú po značke z Turčeka po značke z rázc. pri chate Bartoška po z Kordík cez Kordícke sedlo Referencie Pozri aj Flochová Cesta hrdinov SNP Zoznam vrcholov v Kremnických vrchoch Externé odkazy Poloha na turistickej mape